Document ID: 31985R1672

*****
ΚΑΝΟΝΙΣΜΟΣ (ΕΟΚ) αριθ. 1672/85 ΤΗΣ ΕΠΙΤΡΟΠΗΣ
της 19ης Ιουνίου 1985
που καθορίζει τις λεπτομέρειες εφαρμογής της ενίσχυσης για τη μεταφορά προς βοσκή των προβατοειδών, αιγοειδών και βοοειδών στην Ελλάδα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 764/85 του Συμβουλίου της 12ης Μαρτίου 1985 για την καθιέρωση ενίσχυσης για τη μεταφορά στα όρη προς βοσκή των προβατοειδών, αιγοειδών και βοοειδών στην Ελλάδα (1), και ιδίως το άρθρο 2,
Εκτιμώντας:
ότι, για να εξασφαλισθεί η αποτελεσματικότητα και η οικονομικότητά της, η ενίσχυση για τη μεταφορά προς βοσκή των κοπαδιών χορηγείται εφόσον τηρούνται ορισμένες ελάχιστες προϋποθέσεις σχετικά με τον αριθμό των μετακινουμένων ζώων και τη διανυόμενη απόσταση ανάμεσα στους τόπους αναχώρησης και άφιξης· ότι, ωστόσο, δεν πρέπει να καθορισθεί ελάχιστη απόσταση στην περίπτωση μεταφοράς κοπαδιών όταν στη διαδρομή παρεμβάλλεται θαλάσσια οδός, δεδομένου του υψηλού κόστους αυτού του μέσου μεταφοράς·
ότι η άσκηση ενός αποτελεσματικού ελέγχου της ενίσχυσης για τη μεταφορά προς βοσκή κοπαδιών γίνεται εφικτή μόνον εφόσον εξασφαλίζεται η διαθεσιμότητα και η διαφάνεια των αιτήσεων ενίσχυσης που υποβάλλουν οι κτηνοτρόφοι και των απαραίτητων δικαιολογητικών·
ότι, προκειμένου να διευκολυνθούν οι δηλώσεις των ετήσιων δαπανών που υποβάλλει η Ελλάδα δυνάμει του κανονισμού (ΕΟΚ) αριθ. 1723/72 της Επιτροπής της 26ης Ιουλίου 1972 περί εκκαθάρισης λογαριασμών για το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων (2), πρέπει να διευκρινισθούν ορισμένα στοιχεία που περιλαμβάνονται σε αυτές τις δηλώσεις, από την έναρξη της δαπάνης στο επίπεδο της εθνικής διοίκησης·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Προβάτων και Αιγών και της Επιτροπής Διαχείρισης Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Χορηγείται ενίσχυση κατά την έννοια του κανονισμού (ΕΟΚ) αριθ. 764/85 για τη μεταφορά τουλάχιστο 8 Ζ.Μ. αιγοπροβάτων ή/και βοοειδών. Ο ορισμός της Ζ.Μ. δίδεται από το άρθρο 7 παράγραφος 1 της οδηγίας 75/268/ΕΟΚ του Συμβουλίου της 28ης Απριλίου 1975 περί της ορεινής γεωργίας και της γεωργίας σε ορισμένες μειονεκτικές περιοχές (3).
2. Σε περίπτωση μεταφοράς αποκλειστικά με φορτηγό αυτοκίνητο ή/και με σιδηρόδρομο, η ελάχιστη προς διάνυση απόσταση είναι 50 χιλιόμετρα.
Άρθρο 2
1. Η Ελλάδα λαμβάνει τα αναγκαία μέτρα για να εξασφαλιστεί ο αποτελεσματικός έλεγχος της χρησιμοποίησης της ενίσχυσης για τη μεταφορά προς βοσκή των κοπαδιών· αυτός ο έλεγχος αφορά τουλάχιστον τα ακόλουθα δικαιολογητικά:
- τιμολόγιο ή τιμολόγια μεταφοράς(φορτωτική) που αναφέρουν το μεταφορικό μέσο, τον αριθμό και το είδος των μεταφερομένων ζώων, τη διανυθείσα απόσταση και το ποσό των εξόδων μεταφοράς,
- δύο βεβαιώσεις που αναφέρουν τον αριθμό των μετακινουμένων ζώων, που εκδίδονται η μία από το Δήμο ή Κοινότητα του τόπου αναχώρησης και η άλλη από το Δήμο ή Κοινότητα του τόπου άφιξης,
- δήλωση του κτηνοτρόφου που διευκρινίζει τον αριθμό των ζώων του κοπαδιού του, τον τρόπο εκτροφής, τον αριθμό των μετακινουμένων ζώων, το χρησιμοποιούμενο μεταφορικό μέσο, την απόσταση που διανύθηκε και τους τόπους αναχώρησης και άφιξης.
2. Η ενίσχυση για τη μεταφορά προς βοσκή κοπαδιών χορηγείται για μία μόνο μετακίνηση από τα θερινά στα χειμερινά βοσκοτόπια ή αντιστρόφως· χορηγείται στους κτηνοτρόφους μετά την υποβολή της αίτησής τους για την επόμενη μετακίνηση. Οι κτηνοτρόφοι των οποίων ο αριθμός των ζώων ελαττώθηκε μεταξύ δύο αιτήσεων χάνουν, για την πρώτη αίτηση, το δικαίωμα στην ενίσχυση για τη μεταφορά προς βοσκή κοπαδιών για τον αριθμό των ζώων που μειώθηκε.
Ωστόσο, το δικαίωμα στην ενίσχυση δεν χάνεται:
- όταν ο κτηνοτρόφος παραχωρεί την εκμετάλλευση στο διάδοχό του, συγγενή μέχρι τον τρίτο βαθμό συγγενείας,
- σε περίπτωση ανωτέρας βίας, ιδίως σε περίπτωση μολυσματικής ασθένειας που υποχρεώνει σε αναγκαστική σφαγή μέρους ή όλου του κοπαδιού του κτηνοτρόφου.
3. Τα δικαιολογητικά που αναφέρονται στην παράγραφο 1 αποτελούν μέρος κάθε φακέλου αίτησης ενίσχυσης.
Άρθρο 3
Στις δηλώσεις δαπανών δυνάμει του κανονισμού (ΕΟΚ) αριθ. 1723/72, πρέπει να περιλαμβάνονται πληροφορίες που αναφέρουν για κάθε νομό τον αριθμό των ενισχύσεων που πληρώθηκαν, το συνολικό τους ύψος και το έτος στο οποίο αναφέρονται.
Συγχρόνως, σε παράρτημα αυτών των δηλώσεων, η Ελλάδα κοινοποιεί στην Επιτροπή πληροφορίες σχετικά με τους τρέχοντες ναύλους για τη μεταφορά ζώων με φορτηγό αυτοκίνητο, σιδηρόδρομο και μέσω θαλάσσιας οδού.
Άρθρο 4
Ο παρών κανονισμός αρχίζει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιουνίου 1985.

Labels: 19
8
6
18
15